Bajkal
Store norske leksikon,Geografi,Verdens geografi,Europa,Russlands geografi
Bajkal er en innsjø i Russland, i det sørøstlige Sibir. Bajkal er den største ferskvannssjøen i Eurasia og verdens dypeste innsjø. Arealet er 31 500 km2, og beliggenheten er 455 moh. Største målte dyp er 1680 meter (tidligere målt til 1620 meter). Sjøen er beregnet å inneholde 1/5 av verdens forsyning av ferskvann.
Bajkal har 336 tilløp, de største er Selenga, Øvre Angara, Turka og Snezjnaja; avløp er Angara. Innsjøen er tilfrosset fra januar til april og har 27 øyer. Flora og fauna Bajkal er kjent for sin sjeldne ferskvannsfauna og -flora hvor en stor andel av artene er stedegne. Mest kjent er bajkalselen som ikke finnes noe annet sted. Av de 1500 akvatiske organismene er 80 prosent stedegne. Men ikke alle dyregruppene har like stor andel stedegne arter. Av de 40 fiskeartene er halvparten stedegne, ifølge UNESCO. Vern Bajkal er sterkt truet av forurensning fra treforedlingsindustrien, men rensetiltak er i gang.Rundt sjøen er det nasjonalpark og Bajkal står på UNESCOs Liste over verdens kultur- og naturarv. Les mer i Store norske leksikon Russlands geografi UNESCOs verdensarvliste Eksterne lenker UNESCO: Lake Bajkal UNESCO: World Heritage Nomination 1996